Bane Nor-meglingen fortsetter
Klokken 13.48 opplyser Bane Nor at det er oppnådd enighet mellom Delta/YS Spekter og Bane Nor/Spekter, men det er fortsatt uenighet mellom Spekter og LO Stat/YS. – Meglingene mellom Spekter og LO Stat/YS fortsetter, sier pressevakt i Bane Nor, Olav Nordli til VG. Dersom partene ikke blir enige, vil 101 ansatte i Bane Nor gå ut i streik fra tirsdag. Streiken vil ramme Gjøvikbanen, Kongsvingerbanen og stasjoner i Trøndelag. Togene på Gjøvikbanen går som normalt tirsdag formiddag ettersom meglingen fortsatt pågår, opplyser Bane Nor . Det er Norsk Jernbaneforbund, Norsk Lokomotivmannsforbund og Delta som representerer de ansatte i Bane Nor, og som megler med arbeidsgiverforeningen Spekter. Ved en streik vil stasjoner i og rundt Trondheim ha redusert bemanning eller være stengt, noe som vil berøre trafikken på Rørosbanen, Dovrebanen og Meråkerbanen. Også signalberedskapen i Trondheim rammes av en eventuell streik. Det betyr at trafikken blir rammet dersom det oppstår feil som ikke kan rettes på grunn av streiken. Også godstrafikken vil bli berørt.
Det er fortsatt fare for streik i Bane Nor etter at partene i meglingen ikke ble enige innen fristen midnatt. Meglingen foregår nå over 13 timer på overtid.